J e g y z ő k ö n y v

Készült: a Bezenye Községi Önkormányzat Képviselő-testületének 2025. szeptember 17. napján 16:00 órakor az önkormányzat tárgyalótermében megtartott nyilvános képviselő-testületi ülésén.

Jelen vannak: a jelenléti ívben felsoroltak

Márkus Erika polgármester köszönti a megjelenteket, és 16:09 órakor az ülést megnyitja. Megállapítja, hogy az ülés határozatképes, mert a megválasztott 7 képviselőből 5 fő jelen van. Csák Krisztián és Lenzsér-Csiba Adrienn képviselők egyéb elfoglaltság miatt nem tudnak részt venni az ülésen. A jegyzőkönyv hitelesítésére Martinschich Mihályné képviselőt kéri fel. 

A javaslattal a képviselő-testület egyhangúlag egyetért. 

Márkus Erika polgármester ismerteti az ülés meghívó szerinti napirendi pontjait, majd kéri elfogadását.

A képviselő-testület ellenszavazat nélkül, egyhangúlag, 5 igen szavazattal az alábbi határozatot hozza:

128/2025. (IX. 17.) határozat
Bezenye Községi Önkormányzat képviselő-testülete a 2025. szeptember 17. napi ülésén az alábbi napirendi pontokat tárgyalja: 

1. Tájékoztatás az előző testületi ülés óta hozott intézkedésekről, eredményekről

1. Beszámoló az önkormányzat 2024. I. féléves gazdálkodásáról és az önkormányzat 2025. évi költségvetéséről szóló rendelet módosítása

1. Gördülő fejlesztési terv 2025-2040

1.  A Bezenyei Százszorszép Óvoda 2024/2025. nevelési évről szóló beszámolója

1. A Bezenyei Százszorszép Óvoda 2025/2026. nevelési év munkaterve

1. A Bezenyei Százszorszép Óvoda nevelési programjának módosítása

1. A Bezenyei Mókuska Bölcsőde 2024/2025. nevelési évről szóló beszámolója

1. A Bezenyei Mókuska Bölcsőde 2025/2026. nevelési év munkaterve

1. Bursa Hungarica Ösztöndíjpályázathoz csatlakozás

1. Beszerzési eljárás megkezdése – Járdaépítés kivitelezése, MFP-UHJ/2025

1. Beérkezett ajánlatokról döntés – Piac építés kivitelezése, TOP_Plusz-1.1.1

1. „Felelős állattartás elősegítése” című, MFP-FAE/2025 kódszámú pályázat benyújtása

1. Klímaberendezések beszerzésének újratárgyalása

1. Packeta csomagautomata bővítése

1. Ipari Park önkormányzati tulajdonban lévő ingatlanainak értékesítése

1. 535 hrsz-ú ingatlannal kapcsolatos kérelem megtárgyalása

1. Mosonmagyaróvár Térségi Társulás Társulási Megállapodásának módosítása

Felelős:	Márkus Erika polgármester
Határidő:	azonnal

1. napirendi pont
Tájékoztatás az előző testületi ülés óta hozott intézkedésekről, eredményekről

Bezenye Községi Önkormányzat képviselő-testülete 2022. november 29-i ülésén az SZMSZ módosítását fogadta el, melynek 6. számú melléklete a következőket tartalmazza:
A képviselő-testületi ülés szóbeli tájékoztatójának kötelező elemei a következők: 
- az előző képviselő-testületi ülés óta, polgármesteri hatáskörben hozott döntéseinek ismertetése 
- az előző képviselő-testületi ülés óta történt, az önkormányzatot érintő megbeszéléseiről beszámoló 
- folyamatban lévő beruházások és pályázatok készültségi és pénzügyi állapota 
- aktuálisan lezárt beruházások és pályázatok ismertetése 
- általános pénzügyi helyzet ismertetése 
- tájékoztató a befolyt és elmaradt adókról 
- válaszadás a Képviselő-testület tagjai által az előző héten feltett írásbeli kérdéseire

A tájékoztató az SZMSZ szerint szóban történik. A polgármester elmondja, hogy szeptember 6. szombaton, a bezenyei búcsú napján, az ünnepi szentmisét követően a Bezenyéért emlékérmek átadása megtörtént. Előző nap szombaton az önkormányzat a Bezenyei Polgárőr Egyesülettel közösen megszervezte a búcsúbált a sportpályán, a „drogmentes szórakozás” volt a fókuszban. A közös project további elemei az október 18. napi drogprevenciós nap, melybe az iskola is részt vesz. Ezt követően novemberben egy egészségügyi szűrőnap is megrendezésre kerül. Az Idősek napja október 12. napon kerül megrendezésre a kultúrházban. Szent Mihály Szekere Vándorszínház lép fel és a bezenyei kisiskolások adnak műsort az idei évben. Az oktatási intézményekben a tanévnyitó megtörtént, elindult az év a kicsiknek és a nagyoknak. A polgármester szeptember elején a Hansági múzeum igazgatói álláspályázati meghallgatásán bízottsági tagként vett rész. Egy fő köztisztviselő kolléga közigazgatási szakvizsgát tesz az ősz folyamán. A TOP-Plusz pályázatok (sportpálya-közösségi tér, Művelődési ház-tetőcsere) költségellenőrzésre feltöltésre kerültek. TOP-Plusz csapadékvíz és útépítés projekt elszámolása folyamatban van. A Magyar Falu Programban a járdafelújításra az elnyert összeg megérkezett a számlára, és a mai napon döntés születik a kivitelezési munkák kiírásával kapcsolatban. Szintén a Magyar Falu Program keretében ágdaráló beszerzés pályázati döntése bármelyik napon már megérkezhet. Bíznak a pozitív döntésben. Pályázati lehetőség nyílt meg a felelős állattartással kapcsolatban. Kéri, hogy a ma tárgyalt előterjesztésben foglaltak szerint népszerűsítsék a pályázati lehetőséget. Augusztus végén az Ipari park pályázat ellenőrzése miatt további adategyeztetésre, adatszolgáltatásra volt szükség, ezért az Államkincstárhoz kellett mennie a polgármesternek. Iskola- és óvodakezdési támogatásra a tavalyi évben 13 kérelem érkezett, az idei évben eddig 10. Kéri a testület és bizottság tagjait, hogy népszerűsítsék a lehetőséget, mert október 15. napjáig még beadható a kérelem. Eboltás első üteme lezajlott, még a pótoltásra holnap elvihetik a kutyákat. Szeptember 24. 15.00 órai kezdettel falubejárás lesz. Október 8. napján közmeghallgatás lesz. Bezenye Községi Önkormányzat a lakosság, kiemelten a gyermekek adventi készülődését szeretné színesebbé tenni egy szelfi ponttal, egy 3 elemből álló fénydekorációs rénszarvascsalád megvásárlásával. Az ára nettó 917 ezer forint. Kéri a testület támogatását a beszerzéshez. Továbbá a falugondnok kollégák felülvizsgálják a meglévő fénydekorációkat, és javítják, amit lehet. Kérdezi, van-e kérdés észrevétel.

A polgármester szavazásra teszi fel a karácsonyi fénydekoráció beszerzéséről szóló határozati javaslatot.

A képviselő-testület ellenszavazat nélkül, egyhangúlag, 5 igen szavazattal az alábbi határozatot hozta:

129/2025. (IX. 17.) határozat
1. Bezenye Községi Önkormányzat Képviselő-testülete a professzionális karácsonyi fénydekoráció beszerzését jóváhagyólag támogatja.

1. Bezenye Községi Önkormányzat Képviselő-testülete felhatalmazza a polgármestert a szerződés megkötésére.

1. Bezenye Községi Önkormányzat Képviselő-testülete a professzionális karácsonyi fénydekoráció beszerzésének költségét, nettó 917.252,- forint összegben az önkormányzat 2025. évi költségvetésének általános tartaléka terhére biztosítja.

Felelős:	Márkus Erika polgármester
Határidő: 	2025. szeptember 30 

A polgármester kérdezi, hogy van-e kérdés, észrevétel a beszámolóval kapcsolatosan.

Mivel kérdés, észrevétel nem érkezett, a polgármester szavazásra teszi fel a beszámoló elfogadásáról szóló határozati javaslatot.

A képviselő-testület ellenszavazat nélkül, egyhangúlag, 5 igen szavazattal az alábbi határozatot hozta:

130/2025. (IX. 17.) határozat
Bezenye Községi Önkormányzat Képviselő-testülete az SZMSZ 6. számú melléklete szerinti szóbeli beszámolót elfogadja.

Felelős:	Márkus Erika polgármester
Határidő: 	azonnal

2. napirendi pont (02 sz. előterjesztés szerint)
Beszámoló az önkormányzat 2024. I. féléves gazdálkodásáról és az önkormányzat 2025. évi költségvetéséről szóló rendelet módosítása

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy szépen gazdálkodik az önkormányzat a vagyonnal. Köszöni Horváthné Hodák Zsanett pénzügyi ügyintéző gyors és precíz munkáját. Az eredeti költségvetés és a módosítás között négymillió forintos eltérés van, ami kifejezetten jó tervezést mutat. A bölcsőde finanszírozásához érkezett bevétel. Az előre nem látható tételek miatt volt szükség a módosításra. A terv teljesülése 50% körüli, ami megfelel az I. félévre tervezett mértéknek. A pályázatok teljesülése 30% körüli, ami a technikai időbeli csúszások miatt adódik. Reményei szerint az év végére helyreáll ez a teljesítés is. A Hospice Ház támogatási szerződése jelenleg aláírás alatt van, így hamarosan annak kifizetése is megtörténik.

Schmatovichné Radits Klaudia Éva alpolgármester szót kér, és köszöni szépen Horváthné Hodák Zsanett pénzügyi ügyintéző pozitív hozzáállását és korrekt tájékoztatását az év folyamán. Nemzetiségi elnökként is úgy érzi, hogy a rendszeres jelzések, figyelmeztetések a pénzügy részéről segíti munkáját, biztonsággal dolgozhatnak.

A polgármester elmondja, hogy a pénzügyi bizottság tárgyalta a napirendet, felkéri a bizottság elnökét az elhangzottak ismertetésére.

Novák-Fabsich Kitti bizottsági elnök elmondja, hogy a pénzügyi bizottság a testületnek egyhangúlag elfogadásra javasolja az önkormányzat 2025. I. félévéről szóló beszámolót, a rendelet tervezetét megalkotásra alkalmasnak találják. 

Mivel több kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület ellenszavazat nélkül, egyhangúlag, 5 igen szavazattal az alábbi határozatot hozta:

131/2025. (IX. 17.) határozat
Bezenye Községi Önkormányzat Képviselő-testülete elfogadja az Önkormányzat 2025. I-II. negyedéves gazdálkodásáról szóló beszámolót.

Felelős:	Márkus Erika polgármester
Határidő: 	azonnal

A polgármester szavazásra teszi fel a rendelet tervezetét.

A képviselő-testület ellenszavazat nélkül, egyhangúlag, 5 igen szavazattal az alábbi rendeletet alkotja:

8/2025. (IX. 18.) önkormányzati rendelet
Bezenye Községi Önkormányzat Képviselő-testülete az önkormányzat 2025. évi költségvetéséről szóló 3/2025. (III.14.) önkormányzati rendelet módosításáról szóló rendeletét a melléklet szerinti tartalommal megalkotja.

3. napirendi pont (03 sz. előterjesztés szerint)
Gördülő fejlesztési terv 2025-2040

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy évről évre az Aqua Szolgáltató Kft készíti a Gördülő Fejlesztési Tervet valamennyi érintett település részére, így egy technikai döntés a határozat elfogadása. A pénzügyi bizottság tárgyalta a napirendet, és felkéri a pénzügyi bizottság elnökét az elhangzottak ismertetésére. 

Novák-Fabsich Kitti bizottsági elnök elmondja, hogy a pénzügyi bizottság a testületnek egyhangúlag elfogadásra javasolja. 

Mivel kérdés, észrevétel nem érkezett, a polgármester szavazásra teszi fel a beszámoló elfogadásáról szóló határozati javaslatot.

A képviselő-testület ellenszavazat nélkül, egyhangúlag, 5 igen szavazattal az alábbi határozatot hozta:

132/2025. (IX. 17.) határozat
az Aqua Szolgáltató Kft. 2026-2035. Gördülő Fejlesztési Tervének elfogadásáról

1. Bezenye Községi Önkormányzat Képviselő-testülete – mint ellátásért felelős - a víziközmű-szolgáltatásról szóló 2011. évi CCIX. törvény (a továbbiakban: Vksztv.) 11. § (2) bekezdése alapján megbízza az Aqua Szolgáltató Kft-t a viziközművek felújítására, pótlására és beruházására a 2026-2035. évekre vonatkozó gördülő fejlesztési terv elkészítésével az általa üzemeltetett mind a 9 db viziközmű-rendszerre vonatkozóan:
Mosonmagyaróvár-Jánossomorja vízellátó rendszer (MJ-IV)			
VKR - 11-04783-1-008-00-00
Jánossomorja-Hanságliget vízellátó rendszer (HL-IV) 				
VKR - 11-29221-1-001-00-15
Észak-szigetközi vízellátó rendszer (ÉSZ-IV) 					
VKR - 11-27739-1-005-01-01
Közép-szigetközi vízellátó rendszer (KSZ-IV) 					
VKR - 11-26790-1-011-00-02
Mosonmagyaróvári szennyvízelvezető és tisztító rendszer (MM-SZV) 		
VKR - 21-04783-1-005-00-06
Jánossomorjai szennyvízelvezető és tisztító rendszer (JS-SZV) 			
VKR - 21-29221-1-004-00-03
Hegyeshalmi szennyvízelvezető és tisztító rendszer (HH-SZV) 			
VKR - 21-17905-1-001-00-07
Észak-szigetközi szennyvízelvezető és tisztító rendszer (ÉSZ-SZV) 		
VKR - 21-29805-1-005-01-10
Közép-szigetközi szennyvízelvezető és tisztító rendszer (KSZ-SZV)		
VKR - 21-14748-1-009-00-14
2. A Képviselő-testület megbízza az AQUA Szolgáltató Kft. ügyvezetőjét, hogy helyette és képviseletében önállóan eljárjon és a gördülő fejlesztési tervekkel kapcsolatos valamennyi dokumentumot, beadványt és nyilatkozatot önállóan megtegye.
3. A Képviselő-testület megbízza az AQUA Szolgáltató Kft. ügyvezetőjét, hogy amennyiben a későbbiekben szükségessé válik, a már jóváhagyott 2026-2035. évi gördülő fejlesztési tervek módosításait megtegye. Ehhez kapcsolódóan valamennyi módosítási javaslatot, dokumentumot, beadványt és nyilatkozatot önállóan megtegyen és a Magyar Energetikai és Közmű-szabályozási Hivatal felé teljeskörűen eljárjon. 
4. A Képviselő-testület kikötés nélkül jóváhagyja az Aqua Szolgáltató Kft. által készített, a viziközművek felújítására, pótlására és beruházására vonatkozó 2026-2035. évi gördülő fejlesztési tervet.
5. A Képviselő-testület megbízza Aqua Szolgáltató Kft. ügyvezetőjét, hogy nyújtsa be a Magyar Energetikai és Közmű-szabályozási Hivatal részére a viziközmű rendszerek 2026-2035. évi gördülő fejlesztési tervét.
6. A képviselő-testület felkéri a polgármestert, hogy a döntésről a határozat megküldésével értesítse az AQUA Szolgáltató Kft-t, egyben felhatalmazza a határozatban foglaltak végrehajtásához szükséges meghatalmazás aláírására. 
Felelős: 	Csapó Imre ügyvezető 
Határidő: 	2025. szeptember 30.
Felelős: 	Márkus Erika polgármester az 6. pont vonatkozásában
Határidő: 	2025. szeptember 23. 

4. napirendi pont (04 sz. előterjesztés szerint)
A Bezenyei Százszorszép Óvoda 2024/2025. nevelési évről szóló beszámolója

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy a humán bizottság a napirendet tárgyalta, Lenzsér-Csiba Adrienn bizottsági elnök távolléte okán, felkéri Novák-Fabsich Kitti bizottsági tagot az elhangzottak ismertetésére.

Novák-Fabsich Kitti humán bizottsági tag elmondja, hogy a bizottság egyhangúlag elfogadásra javasolja a beszámolót azzal, hogy az óvodavezetővel a bizottsági ülésen egyeztetett adminisztrációs hibák javításra kerülnek.

Schmatovichné Radits Klaudia Éva a Bezenyei Horváth Helyi Nemzetiségi Önkormányzat elnökeként elmondja, hogy ők is elfogadták a beszámolót. Sok sikert és jó sok gyermeket kíván az óvodának.

Hiltser Mátyás alpolgármester hozzáfűzi, hogy minél több a gyermek, annál magasabb a támogatás, így több jut fejlesztésre.

A polgármester kérdezi, hogy van-e egyéb kérdés, észrevétel.

Mivel több kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület ellenszavazat nélkül, egyhangúlag, 5 igen szavazattal az alábbi határozatot hozta:

133/2025. (IX. 17.) határozat

Bezenye Községi Önkormányzat Képviselő-testülete a Bezenyei Százszorszép Óvoda 2024/2025 nevelési évről szóló szakmai beszámolóját a melléklet szerinti tartalommal elfogadja.

Felelős:	Márkus Erika polgármester
Határidő: 	azonnal

5. napirendi pont (05 sz. előterjesztés szerint)
A Bezenyei Százszorszép Óvoda 2025/2026. nevelési év munkaterve

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy a humán bizottság a napirendet tárgyalta, felkéri Novák-Fabsich Kitti bizottsági tagot az elhangzottak ismertetésére.

Novák-Fabsich Kitti humán bizottsági tag elmondja, hogy a bizottság egyhangúlag elfogadásra javasolja a munkatervet azzal, hogy a technikai hibák - például helyszínek, iskolatitkár - javításra kerülnek.

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület ellenszavazat nélkül, egyhangúlag, 5 igen szavazattal az alábbi határozatot hozta:

134/2025. (IX. 17.) határozat
Bezenye Községi Önkormányzat Képviselő-testülete a Bezenyei Százszorszép Óvoda 2025/2026. nevelési évre vonatkozó munkatervét elfogadja.

Felelős:	Márkus Erika polgármester
Határidő: 	azonnal

6. napirendi pont (06 sz. előterjesztés szerint)
A Bezenyei Százszorszép Óvoda nevelési programjának módosítása

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy a nevelési program minden szegmenst lefed. A humán bizottság a napirendet tárgyalta, felkéri Novák-Fabsich Kitti bizottsági tagot az elhangzottak ismertetésére.

Novák-Fabsich Kitti humán bizottsági tag elmondja, hogy a bizottság egyhangúlag elfogadásra javasolja a nevelési program módosítását.

A polgármester az óvodának és valamennyi dolgozójának jó munkát kíván. Örül, hogy a két intézmény, az óvoda és a bölcsőde, jó szakmai kapcsolatban van egymással, hiszen a két igazgató szakmai együttműködése elengedhetetlen.

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület ellenszavazat nélkül, egyhangúlag, 5 igen szavazattal az alábbi határozatot hozta:

135/2025. (IX. 17.) határozat
Bezenye Községi Önkormányzatának Képviselő-testülete jóváhagyja a Bezenyei Százszorszép Óvoda szakmai programjának módosítását a mellékelt tartalom szerint.

Felelős:	Márkus Erika polgármester
Határidő: 	azonnal

7. napirendi pont (07 sz. előterjesztés szerint)
A Bezenyei Mókuska Bölcsőde 2024/2025. nevelési évről szóló beszámolója

Márkus Erika polgármester ismerteti az előterjesztést, melyet minden képviselő előzetesen megkapott. Kiemeli, hogy a dolgozók továbbképzéseken vesznek részt, valamint, hogy a bölcsőde klímabeszerzést tervez, hiszen a csoportszobában nagyon meleg van a hatalmas ablakok miatt a nyári időszakban. Javasolja, hogy a testület támogassa a klímabeszerzést. Elmondja, hogy a humán bizottság a napirendet tárgyalta, Lenzsér-Csiba Adrienn bizottsági elnök távolléte okán, felkéri Novák-Fabsich Kitti bizottsági tagot az elhangzottak ismertetésére.

Novák-Fabsich Kitti humán bizottsági tag elmondja, hogy a bizottság egyhangúlag elfogadásra javasolja a beszámolót.

Schmatovichné Radits Klaudia Éva alpolgármester nagyon köszöni az igazgató és csapata munkáját. Voltak az óvodában és a bölcsődében is intézménylátogatáson. Elmondja, hogy az igazgatónak van egy kérése a nyitvatartással kapcsolatosan. Kérdezi, hogy szakmailag meg tudná-e indokolni, hogy miért lenne jó az, hogy előbb bezárnának, amennyiben nincs igény a 17 óráig tartó nyitvatartásra. Kérdezi, hogy a kollégák ugyanakkora óraszámban dolgoznának, és ezáltal több gondozó jutna a gyermeklétszámra a terhelt időszakban? Tehát a munkaidejük nem lenne kevesebb?

Kurucz Szilvia bölcsődeigazgató elmondja, hogy ezt ölelkezési időnek hívják, amikor két kolléga is benn tud lenni a csoportban. 

[bookmark: _GoBack]A polgármester elmondja, hogy a 8 órából 7 órát dolgoznak a csoportban, a fennmaradó egy órát pedig ledolgozzák 17 óráig felkészüléssel, adminisztrációval. Azért nem támogatja a rövidebb nyitvatartást, mert ha egy szülő mégsem tud a gyermekéért jönni 16 óráig, akkor ez már nem megoldható. Fontosnak tartja, hogy ha az óvoda 17 óráig van nyitva, akkor a bölcsőde is legyen addig. Nem lehet előre tudni, hogy az, hogy jelenleg nincs igény a hosszabb nyitvatartásra, az nem jelenti azt, hogy nem is lesz rá igény. Mosonmagyaróváron is mindenhol 17 óráig van nyitva az óvoda és a bölcsőde.

Schmatovichné Radits Klaudia Éva alpolgármester kérdezi, hogy a jelenlegi igényfelmérés alapján nincs gyermek 16 óra után. Lehet-e olyat csinálni, hogy amennyiben később lesz rá igény, majd akkor módosítják a nyitvatartást. Ő úgy látja, hogy szakmailag hasznosabb lenne a terheltebb időszakban több dolgozó jelenléte, mint az, hogy az üres intézményben dolgozzanak plusz egy órát.

Martinschich Mihályné képviselő hozzáfűzi, hogy amikor ő volt óvónő, akkor is volt olyan, hogy a gyerekeket már 16 órakor elvitték, de ők ott maradtak 17 óráig.

Schmatovichné Radits Klaudia Éva alpolgármester elmondja, hogy az a véleménye, hogy a bölcsődében sok pici gyermek van, és a piciknek annál jobb, minél több felnőtt van velük. 

Kurucz Szilvia bölcsődeigazgató elmondja, hogy 9-10 óra között van a tízórai a napirend szerint, és utána a tevékenység, amit az óvodában már foglalkozásnak hívnak, és abban az időben így jelenleg egyedül van a reggeles kisgyermeknevelő. A dajka egyben konyhás és mosodás is, nem tud még úgy besegíteni a csoportban, mert máshol is van dolga.

A polgármester kérdezi, hogy 10 órától van az egyik 17 óráig, a másik 7 órától 14 óráig. Tehát van két kisgyermeknevelő az intézményben 10 órától.

Schmatovichné Radits Klaudia Éva alpolgármester összefoglalóan elmondja, hogy tehát célszerűbb lenne, ha a délutános már 9 órától ott tudna lenni.

Martinschich Mihályné képviselő hozzáfűzi, hogy vagy a dajka később csinálja meg a feladatát. Szerinte délig még belefér neki.

Kurucz Szilvia bölcsődeigazgató azt válaszolja, hogy a dajkának egész napra megvannak a feladatai. Neki kell például a tízórait is megcsinálnia. A kisgyermeknevelők csoportban töltendő munkaideje 7 óra, mivel 1 óra az adminisztráció, dekoráció készítés, felkészülés a tevékenységekre és egyebek. Ezt az 1 órát nem kell az intézményben tölteniük. 

A polgármester ismét elmondja, hogy a rövidebb nyitvatartással azért nem ért egyet, mert ha például holnapután valaki mégsem tudja elvinni a gyermekét 16 órakor, akkor jogosan reklamál. Mosonmagyaróvár, Rajka, sőt minden település 17 óráig tartja nyitva a bölcsődét, így nem hiszi, hogy Bezenye megteheti, hogy 16 órakor bezár.

Schmatovichné Radits Klaudia Éva alpolgármester elmondja, hogy pont az a kérdés, hogy mennyire lehet ezt rugalmasan kezelni. Mi kell ahhoz, hogy amennyiben van rá igény, ezt módosíthassák.

A polgármester azt válaszolja, hogy véleménye szerint a 16 óráig tartó nyitvatartás engedélyezésével beskatulyáznák a szülőket, lehetőséget sem adva arra, hogy a felmerülő igényüket jelezhessék.

Novák-Fabsich Kitti képviselő elmondja, hogy amikor korábban erről már tárgyaltak, akkor nem voltak azzal tisztában, hogy a kisgyermeknevelők nem 8, hanem 7 órát töltenek az intézményben. 

A polgármester elmondja, hogy szakmailag ő is indokoltnak tartaná a rövidebb nyitvatartást és a több dolgozó jelenlétét a terhelt időszakban, de ő azt is nézi, hogy mi a jó a szülőknek. Valamint az adminisztrációs terhe is nagy a nyitvatartás változtatásának.

Rábelné Bors Judit óvodavezető elmondja, hogy az óvodában is volt egy anyuka, aki rendszeresen 16 óra előtt vitte haza a gyermekeit, de most kapott egy új állást, és csak 16:45 órakor tudja elvinni a gyermekeket. Ez például egy olyan hirtelen változás, ami egyik hétről a másikra történt. 
A polgármester is elmondja, hogy az ő életében is volt ilyen, amikor kicsik voltak a gyermekek. Az igényfelmérés csupán egy pillanatnyi állapotot tükröz. Ő a lakossági és jogi és adminisztrációs szempontokat nézi.

Mivel több kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület ellenszavazat nélkül, egyhangúlag, 5 igen szavazattal az alábbi határozatot hozta:

136/2025. (IX. 17.) határozat
Bezenye Községi Önkormányzat Képviselő-testülete a Bezenyei Mókuska Bölcsőde 2024/2025 nevelési évről szóló szakmai beszámolóját a melléklet szerinti tartalommal elfogadja.

Felelős:	Márkus Erika polgármester
Határidő: 	azonnal

8. napirendi pont (08 sz. előterjesztés szerint)
A Bezenyei Mókuska Bölcsőde 2025/2026. nevelési év munkaterve

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy a humán bizottság a napirendet tárgyalta, felkéri Novák-Fabsich Kitti bizottsági tagot az elhangzottak ismertetésére.

Novák-Fabsich Kitti humán bizottsági tag elmondja, hogy a bizottság egyhangúlag elfogadásra javasolja a munkatervet. 

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület ellenszavazat nélkül, egyhangúlag, 5 igen szavazattal az alábbi határozatot hozta:




137/2025. (IX. 17.) határozat
Bezenye Községi Önkormányzat Képviselő-testülete a Bezenyei Mókuska Bölcsőde 2025/2026. nevelési évre vonatkozó munkatervét elfogadja.

Felelős:	Márkus Erika polgármester
Határidő: 	azonnal

9. napirendi pont (09 sz. előterjesztés szerint)
Bursa Hungarica Ösztöndíjpályázathoz csatlakozás

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy a humán bizottság a napirendet tárgyalta, felkéri Novák-Fabsich Kitti bizottsági tagot az elhangzottak ismertetésére.

Novák-Fabsich Kitti humán bizottsági tag elmondja, hogy a bizottság egyhangúlag elfogadásra javasolja a határozati javaslatot.

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület ellenszavazat nélkül, egyhangúlag, 5 igen szavazattal az alábbi határozatot hozta:

138/2025. (IX. 17.) határozat
Bezenye Községi Önkormányzat Képviselő Testülete csatlakozni kíván a 2026. évi Bursa Hungarica Felsőoktatási Önkormányzat Ösztöndíjrendszerhez. A Képviselő-testület felhatalmazza Márkus Erika polgármestert, hogy a csatlakozási nyilatkozatot aláírja, és azt az Emberi Erőforrás Támogatáskezelő részére megküldje.

Felelős: 	Márkus Erika polgármester
Határidő: 	2025. szeptember 30.

10. napirendi pont (10 sz. előterjesztés szerint)
Beszerzési eljárás megkezdése – Járdaépítés kivitelezése, MFP-UHJ/2025

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy reméli, hogy adventre elkészül. A pénzügyi bizottság tárgyalta a napirendet, felkéri a bizottság elnökét az elhangzottak ismertetésére.

Novák-Fabsich Kitti bizottsági elnök elmondja, hogy a pénzügyi bizottság a testületnek egyhangúlag elfogadásra javasolja a beszerzési eljárás megindítását. 

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület ellenszavazat nélkül, egyhangúlag, 5 igen szavazattal az alábbi határozatot hozta:

139/2025. (IX. 17.) határozat
1. Bezenye Községi Önkormányzat Képviselő-testülete úgy döntött, hogy az MFP_UHJ/2025 kódszámú „Járdafelújítás a piactól a templomig” című projekt keretében, a járdafelújítás kivitelezésére a beszerzési eljárást megindítja, az ajánlattételre a Kovács Kft, a Botló Lajos egyéni vállalkozó és a Kolina Bt kivitelezőket kéri fel.

1. Bezenye Községi Önkormányzat Képviselő-testülete felhatalmazza a polgármestert a legalacsonyabb ajánlatot adó kivitelezővel a vállalkozási szerződés megkötésére.

1. Bezenye Községi Önkormányzat Képviselő-testülete úgy döntött, hogy a járdafelújítás kivitelezés költségének pályázati forráson felüli összegét az önkormányzat 2025. évi költségvetésének általános tartaléka terhére saját forrásból megvalósítja.

Felelős: 	Márkus Erika polgármester 
Határidő: 	2025. október 31.

11. napirendi pont (11 sz. előterjesztés szerint)
Beérkezett ajánlatokról döntés – Piac építés kivitelezése, TOP_Plusz-1.1.1

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy pénteken az 1. mérföldkő jóváhagyásra került. A legolcsóbb ajánlatot az EA-General Kft adta, melynek összege nettó 58.231.159,- Ft. A pénzügyi bizottság tárgyalta a napirendet, felkéri a bizottság elnökét az elhangzottak ismertetésére.

Novák-Fabsich Kitti bizottsági elnök elmondja, hogy a pénzügyi bizottság a testületnek egyhangúlag elfogadásra javasolja a határozati javaslatot.

A polgármester még hozzáfűzi, hogy tízmillió forint önerőt már a költségvetés készítésekor betervezett az önkormányzat, így azt csak kiegészíteni kell az általános tartalékból.

Hiltser Mátyás alpolgármester kérdezi, hogy mit lehet tudni a cégről.

A polgármester elmondja, hogy olyan vállalkozókat kerestek meg, akik jártassággal rendelkeznek a népi építészeti stílus kivitelezésében. Egyébként egy győri cég.

Schmatovichné Radits Klaudia alpolgármester javasolja, hogy kérjék fel Hiltser Mátyás alpolgármestert, hogy gondos gazda módjára felügyelje a munkálatokat. A képviselő-testület a javaslattal egyetért.

Hiltser Mátyás alpolgármester a felkérést örömmel elfogadja.

Mivel több kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület ellenszavazat nélkül, egyhangúlag, 5 igen szavazattal az alábbi határozatot hozta:

140/2025. (IX. 17.) határozat
1. Bezenye Községi Önkormányzat Képviselő-testülete úgy döntött, hogy a TOP_PLUSZ-1.1.1-21-GM1-2022-00014 azonosító számú projekt, a Bezenye termelői piac létesítése, árusító tér és illemhely építése kivitelezésére az EA-General Kft vállalkozót kéri fel.

2. Bezenye Községi Önkormányzat Képviselő-testülete úgy döntött, hogy felhatalmazza a polgármestert a kivitelezési vállalkozási szerződés megkötésére.

3. Bezenye Községi Önkormányzat Képviselő-testülete úgy döntött, hogy a piac építése kivitelezés költségének pályázati forráson felüli összegét az önkormányzat 2025. évi költségvetésének általános tartaléka terhére biztosítja.

Felelős: 	Márkus Erika polgármester 
Határidő: 	2025. szeptember 30.

12. napirendi pont (12 sz. előterjesztés szerint)
„Felelős állattartás elősegítése” című, MFP-FAE/2025 kódszámú pályázat benyújtása

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, ismételten, hogy kéri a jelen lévőket, hogy népszerűsítsék a pályázati lehetőséget. A pénzügyi bizottság tárgyalta a napirendet, felkéri a bizottság elnökét az elhangzottak ismertetésére.

Novák-Fabsich Kitti bizottsági elnök elmondja, hogy a pénzügyi bizottság a testületnek egyhangúlag elfogadásra javasolja a beszerzési eljárás megindítását, és a hozzájárulást a pályázat benyújtásához. 

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület ellenszavazat nélkül, egyhangúlag, 5 igen szavazattal az alábbi határozatot hozta:



141/2025. (IX. 17.) határozat
1. Bezenye Községi Önkormányzat Képviselő-testülete az MFP-FEA/2025 kódszámú, „Felelős Állattartás elősegítése” című pályázat benyújtásához hozzájárul.

2. Bezenye Községi Önkormányzat Képviselő-testülete úgy döntött, hogy a pályázat által támogatott állatorvosi tevékenységekre a beszerzési eljárást megindítja, az ajánlattételre a Neo-Vet Állatorvosi Rendelő, a Fehér Egér Kisállatkórház és a Szabadhegyi Állatgyógyászati Centrum állatorvosait kéri fel.

3. Bezenye Községi Önkormányzat Képviselő-testülete úgy döntött, hogy az MFP_FEA/2025 kódszámú pályázati kiírás szerinti állatorvosi tevékenység beszerzési eljárása tekintetében a döntéshozatali jogkört a polgármesterre átruházza.

Felelős: 	Márkus Erika polgármester 
Határidő: 	2025. szeptember 27.

13. napirendi pont (13 sz. előterjesztés szerint)
Klímaberendezések beszerzésének újratárgyalása

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy korábban már tárgyaltak a klímaberendezések beszerzéséről, azonban a beérkezett árajánlatok nem voltak összehasonlíthatóak. Most ragaszkodni fognak a helyszíni szemléhez, és a légköbméterre vonatkozó paraméterekhez. A pénzügyi bizottság tárgyalta a napirendet, felkéri a bizottság elnökét az elhangzottak ismertetésére.

Novák-Fabsich Kitti bizottsági elnök elmondja, hogy a pénzügyi bizottság a testületnek egyhangúlag elfogadásra javasolja a beszerzési eljárás megindítását. 

Hiltser Mátyás alpolgármester szót kér, és elmondja, hogy tudomása van egy klímaberendezésekkel foglalkozó megbízható és olcsó vállalkozóról. Javasolja, hogy a határozati javaslatot egészítsék ki azzal, hogy felkérik a Wágenhoffer Klíma Kft vállalkozót is ajánlattételre.

A képviselő-testület a javaslattal egyetért.

Mivel kérdés, észrevétel nem érkezett, a polgármester szavazásra teszi fel a Wágenhoffer Klíma Kft vállalkozó ajánlattételre felhívásával kiegészített határozati javaslatot.

A képviselő-testület ellenszavazat nélkül, egyhangúlag, 5 igen szavazattal az alábbi határozatot hozta:



142/2025. (IX. 17.) határozat
Bezenye Községi Önkormányzat Képviselő-testülete a Bezenyei Művelődési Ház és a Papréti Kultúrház épületébe klímaberendezés telepítésére a beszerzési eljárást megindítja, az ajánlattételre Pinke Róbert e.v., Trió Klíma, Sziget Klíma Kft, Klíma Global, Korall-Klíma, TR Klíma Kft és Wágenhoffer Klíma Kft. vállalkozókat kéri fel.

Felelős: 	Márkus Erika polgármester 
Határidő: 	2025. szeptember 30.

14. napirendi pont (14 sz. előterjesztés szerint)
Packeta csomagautomata bővítése

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy az önkormányzat részéről költséggel nem jár a csomagautomata bővítése. Azért van rá szükség, mert annyira megnövekedett a forgalma, hogy a 2 oszlopos automata már nem tudta kiszolgálni az igényeket.

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület ellenszavazat nélkül, egyhangúlag, 5 igen szavazattal az alábbi határozatot hozta:

143/2025. (IX. 17.) határozat
Bezenye Községi Önkormányzat Képviselő-testülete a Z-Box csomagautomata 2 oszloposról 6 oszloposra történő bővítéséhez hozzájárul a jelenlegi helyszínen.

Felelős: 	Márkus Erika polgármester 
Határidő: 	azonnal

15. napirendi pont (15 sz. előterjesztés szerint)
Ipari Park önkormányzati tulajdonban lévő ingatlanainak értékesítése

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy korábban a Movinnov Kft sikeresen értékesített két területet, mielőbb szeretnék a megmaradt két területet is értékesíteni. A pénzügyi bizottság tárgyalta a napirendet, felkéri a bizottság elnökét az elhangzottak ismertetésére.

Novák-Fabsich Kitti bizottsági elnök elmondja, hogy a pénzügyi bizottság a testületnek egyhangúlag elfogadásra javasolja a határozati javaslatot. 

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület ellenszavazat nélkül, egyhangúlag, 5 igen szavazattal az alábbi határozatot hozta:

144/2025. (IX. 17.) határozat
Bezenye Községi Önkormányzat Képviselő-testülete úgy döntött, hogy felkéri a polgármester, hogy a Movinnov Befektetési, Innovációs és Szolgáltató Kft. képviselőjével, kössön megbízási szerződést, és annak alapján indítsa újra a 782 és 783. hrsz-ú ingatlanok értékesítését.

Bezenye Községi Önkormányzat Képviselő-testülete felhatalmazza a polgármestert a szükséges intézkedések megtételére, a megbízási szerződés aláírására.

Felelős:	Márkus Erika polgármester
Határidő: 	2025. október 31.

16. napirendi pont (16 sz. előterjesztés szerint)
535 hrsz-ú ingatlannal kapcsolatos kérelem megtárgyalása

Márkus Erika polgármester ismerteti az előterjesztést, melyet minden képviselő előzetesen megkapott. Kiemeli, hogy a beérkezett kérelem alapján Aljegyző Úrral egy olyan megoldást, hozzájárulást dolgoztak ki, hogy biztosítva legyen az, hogy az önkormányzatra ez semmilyen anyagi terhet nem ró. A kérelmező építkezni szeretne, és majd a használatbavételi engedélyhez a víz, a szennyvíz és a villany közművek bevezetését meg kell oldania. A gáz opcionális. A közművesítés csak az 535 hrsz-ú önkormányzati tulajdonban lévő úton keresztül lehetséges, ezért az önkormányzat engedélye, hozzájárulása szükséges.

Novák-Fabsich Kitti képviselő kérdezi, hogy ezen a területen esetleg nem volt szó arról, hogy mások is szeretnének közművesíteni?

A polgármester azt válaszolja, hogy amennyiben ilyen igény felmerül, ugyanígy kérelemmel lehet fordulni az önkormányzathoz, és az önkormányzat hozzájárulásával, a kérelmező saját költségére nagy valószínűséggel megoldható. De ez természetesen a kérelemben foglaltaktól függ.

A polgármester elmondja, hogy csak saját költségen lehet.

Mivel több kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület ellenszavazat nélkül, egyhangúlag, 5 igen szavazattal az alábbi határozatot hozta:



145/2025. (IX. 17.) határozat
Sestáková Lucia közmű kiépítési kérelme az önkormányzati 535 hrsz.-ú közút igénybevételével 

Bezenye Községi Önkormányzat Képviselő-testülete Sestáková Lucia közmű kiépítési kérelméhez hozzájárul és engedélyezi a Bezenye belterület 536/1 hrsz. alatti ingatlanon a közművek kiépítését a Bezenye 535 hrsz.-ú közút területén keresztül azzal, hogy a kiépítéssel kapcsolatos mindennemű költséget nem csak a saját tulajdonán, hanem a közterületen is a kérelmezőnek kell fizetnie, beleértve a járulékos (tervezési és engedélyezési, valamint a közvilágítás kiépítési) költségeket is.
A képviselő-testület felhatalmazza Sestáková Lucia-t a közművesítéssel kapcsolatos mindennemű ügyintézésre.

Felelős: 	Márkus Erika polgármester 
Határidő: 	azonnal 

17. napirendi pont (17 sz. előterjesztés szerint)
Mosonmagyaróvár Térségi Társulás Társulási Megállapodásának módosítása

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy a Naposház – Fogyatékossággal Élők Nappali Intézményéhez szeretne csatlakozni Mosonszentmiklós. Erről szól az alapító okirat módosítása. A pénzügyi bizottság tárgyalta a napirendet, felkéri a bizottság elnökét az elhangzottak ismertetésére.

Novák-Fabsich Kitti bizottsági elnök elmondja, hogy a pénzügyi bizottság a testületnek egyhangúlag elfogadásra javasolja a határozati javaslatot. 

Schmatovichné Radits Klaudia Éva alpolgármester elmondja, hogy amikor helyettesítette Polgármester Asszonyt, akkor ott járt ebben az intézményben, és nagyon szívet melengető volt látni, ahogy foglalkoznak a fogyatékkal élő emberekkel. Mindenki kerülhet olyan élethelyzetbe, hogy szükséges igénybe venni az intézmény szolgáltatását.

Mivel több kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület ellenszavazat nélkül, egyhangúlag, 5 igen szavazattal az alábbi határozatot hozta:

146/2025. (IX. 17.) határozat
1. Bezenye Községi Önkormányzat Képviselő-testülete hozzájárul, hogy Mosonmagyaróvár Térségi Társulás Társulási Megállapodása 2026. január 1. napi hatállyal kiegészüljön Mosonszentmiklós Község Önkormányzat csatlakozásával a Mosonmagyaróvár Térségi Társulás által fenntartott, Kistérségi Egyesített Szociális Intézményen keresztül biztosított Naposház Fogyatékossággal Élők Nappali Intézménye (9200 Mosonmagyaróvár, Lengyári utca 2.) szolgáltatásaihoz.
1. Bezenye Községi Önkormányzat Képviselő-testülete jóváhagyja, hogy Mosonmagyaróvár Térségi Társulás Társulási Megállapodás 8.ha. pontja 2026. január 1. napi hatállyal az alábbiak szerint egészüljön ki:
„8.ha. Naposház Fogyatékossággal Élők Nappali Intézménye (9200 Mosonmagyaróvár, Lengyári utca 2.)
Ásványráró, Bezenye, Darnózseli, Dunakiliti, Dunaremete, Dunasziget, Feketeerdő, Halászi, Hegyeshalom, Hédervár, Jánossomorja, Károlyháza, Kimle, Kisbodak, Levél, Lébény, Lipót, Máriakálnok, Mecsér, Mosonmagyaróvár, Mosonszentmiklós, Mosonszolnok, Mosonudvar, Püski, Rajka, Újrónafő, Várbalog”
1. Bezenye Községi Önkormányzat Képviselő-testülete elfogadja Mosonmagyaróvár Térségi Társulás egységes szerkezetbe foglalt Társulási Megállapodását jelen határozat 1. sz. melléklete szerinti tartalommal.
1. Bezenye Községi Önkormányzat Képviselő-testülete felhatalmazza a polgármestert, hogy a módosításokkal egységes szerkezetbe foglalt Társulási Megállapodást írja alá.
5.) A módosításokkal egységes szerkezetbe foglalt Társulási Megállapodás 2026. január 1. napjával lép hatályba. 
6.) Bezenye Községi Önkormányzat Képviselő-testülete felkéri a polgármestert, hogy a döntésről a Társulás elnökét tájékoztassa.
Felelős:	Márkus Erika polgármester
Határidő: 	döntést követő 5 munkanapon belül

Mivel kérdés, észrevétel nem érkezett, a polgármester megköszöni a részvételt, és az ülést 17:02 órakor bezárja. 

k.m.f.



	Márkus Erika	Dr. Zámbó Tibor
	polgármester	jegyző

Jegyzőkönyv hitelesítő: 


	Martinschich Mihályné	

